《新沐有感》
宋代·陈棣

我发日已疏，尚喜鬓未斑。
晴朝试一沐，但觉盘水宽。
千梳发清快，凛凛肌骨寒。
脱落等秋箨，光润如春峦。
譬彼雨露滋，下泽枯蓬根。
乌云犹半湿，霜叶不加繁。
我生嗜疏懒，肯事形骸间。
一月半不理，垢腻何由删。
今辰新沐罢，快若沃狂澜。
呼儿奉袜饮，为作椎结团。
岁月寝相逼，欢娱心已阑。
看镜想勋业，森然欲冲冠。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。